title: Komisijos deleguotoji direktyva (ES) 2021/802 2021 m. kovo 12 d. kuria dėl naujų psichoaktyviųjų medžiagų metil 3,3-dimetil-2-{[1-(pent-4-en-1-il)-1H-indazol-3-karbonil]amino}butanoato (MDMB-4en-PINACA) ir metil 2-{[1-(4-fluorbutil)-1H-indol-3-karbonil]amino}-3,3-dimetilbutanoato (4F-MDMB-BICA) įtraukimo į termino „narkotikas“ apibrėžtį iš dalies keičiamas Tarybos pamatinio sprendimo 2004/757/TVR priedas

text:
2021 5 20

                  LT

                  Europos Sąjungos oficialusis leidinys

                  L 178/1

         KOMISIJOS DELEGUOTOJI DIREKTYVA (ES) 2021/802
         2021 m. kovo 12 d.
         kuria dėl naujų psichoaktyviųjų medžiagų metil 3,3-dimetil-2-{[1-(pent-4-en-1-il)-1H-indazol-3-karbonil]amino}butanoato (MDMB-4en-PINACA) ir metil 2-{[1-(4-fluorbutil)-1H-indol-3-karbonil]amino}-3,3-dimetilbutanoato (4F-MDMB-BICA) įtraukimo į termino „narkotikas“ apibrėžtį iš dalies keičiamas Tarybos pamatinio sprendimo 2004/757/TVR priedas
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2004 m. spalio 25 d. Tarybos pamatinį sprendimą 2004/757/TVR, nustatantį būtiniausias nuostatas dėl nusikalstamų veikų sudėties požymių ir bausmių neteisėtos prekybos narkotikais srityje (1), ypač į jo 1a straipsnio 1 dalį,
         kadangi:

                     (1)

                     Europos narkotikų ir narkomanijos stebėsenos centro mokslinis komitetas, išplėstas vadovaujantis Europos Parlamento ir Tarybos reglamento (EB) Nr. 1920/2006 (2) 5c straipsnio 4 dalyje nustatyta procedūra, remdamasis to paties reglamento 5c straipsniu parengė naujų psichoaktyviųjų medžiagų metil 3,3-dimetil-2-{[1-(pent-4-en-1-il)-1H-indazol-3-karbonil]amino}butanoato (MDMB-4en-PINACA) ir metil 2-{[1-(4-fluorbutil)-1H-indol-3-karbonil]amino}-3,3-dimetilbutanoato (4F-MDMB-BICA) rizikos vertinimo ataskaitas. 2020 m. gruodžio 9 d. centras pateikė rizikos vertinimo ataskaitas Komisijai ir valstybėms narėms;

                     (2)

                     MDMB-4en-PINACA ir 4F-MDMB-BICA yra sintetinių kanabinoidų receptorių agonistai (sintetiniai kanabinoidai). Savo poveikiu jie panašūs į kanapėse esantį tetrahidrokanabinolį (THC), kuris sukelia stiprų psichoaktyvų poveikį, bet papildomai pasižymi gyvybei pavojingu toksiškumu. Stiprus šių dviejų medžiagų poveikis kelia didelę riziką apsinuodyti;

                     (3)

                     MDMB-4en-PINACA Sąjungoje prieinamas bent nuo 2017 m. ir buvo aptiktas 20-yje valstybių narių, o 2019 m. gerokai padaugėjo pirmą kartą šią medžiagą identifikuojančių valstybių narių. 2020 m. labai padidėjo muitinėse konfiskuoto MDMB-4en-PINACA kiekis. 20 valstybių narių pranešė iš viso apie 389 konfiskavimo atvejus (3). Be to, šešios valstybės narės pranešė apie 15 paimtų mėginių, o viena valstybė narė pranešė apie 28 biologinius mėginius. Tikėtina, kad paprastai aptinkami ne visi MDMB-4en-PINACA atvejai, nes kai kuriose laboratorijose šios medžiagos aptikimo tyrimai paprastai nėra atliekami. Daugeliu atvejų medžiaga buvo konfiskuota miltelių pavidalu ir rūkomuosiuose mišiniuose, tačiau jos buvo aptikta ir įmirkytame popieriuje, įskaitant sugeriamąjį popierių, skystu pavidalu ir kitais neįvardytais pavidalais;

                     (4)

                     dvi valstybės narės pranešė apie 12 mirties atvejų, susijusių su MDMB-4en-PINACA. Tikėtina, kad nustatomi ne visi apsinuodijimo ir mirties atvejai ir ne apie visus tokius atvejus pranešama, nes kai kuriose laboratorijose šios medžiagos aptikimo tyrimai paprastai nėra atliekami;

                     (5)

                     4F-MDMB-BICA Sąjungoje yra prieinamas bent nuo 2020 m. kovo mėn. ir buvo aptiktas 11-oje valstybių narių. 11 valstybių narių pranešė iš viso apie 94 konfiskavimo atvejus (4). Be to, viena valstybė narė pranešė apie vieną paimtą mėginį, o dar viena valstybė narė pranešė apie 126 biologinius mėginius. Tikėtina, kad paprastai aptinkami ne visi 4F-MDMB-BICA atvejai, nes dėl šios medžiagos naujumo rinkoje jos aptikimo tyrimai paprastai nėra atliekami. Daugeliu atvejų medžiaga buvo konfiskuota miltelių pavidalu, rūkomuosiuose mišiniuose ir sugeriamajame popieriuje, tačiau jos taip pat buvo aptikta skystu pavidalu ir kitais neįvardytais pavidalais;

                     (6)

                     2020 m. gegužės–rugpjūčio mėn. vienoje valstybėje narėje pranešta apie 21 mirties atvejį, susijusį su 4F-MDMB-BICA. Tikėtina, kad nustatomi ne visi apsinuodijimo ir mirties atvejai ir ne apie visus tokius atvejus pranešama, nes paprastai šios medžiagos aptikimo tyrimai nėra atliekami ir ji Sąjungos rinkoje pasirodė labai neseniai;

                     (7)

                     manytina, kad MDMB-4en-PINACA ir 4F-MDMB-BICA parduodamos internetu mažais ir didmeniniais kiekiais kaip „teisėtas“ kanapių ir kontroliuojamų sintetinių kanabinoidų pakaitalas, daugiausia kaip gatavas vartojimo produktas, pvz., rūkomieji mišiniai, elektroninių cigarečių skysčiai ar įmirkytas popierius;

                     (8)

                     tiesioginių įrodymų dėl sąsajų su organizuotu nusikalstamumu gaminant, platinant (neteisėtai prekiaujant) ir tiekiant MDMB-4en-PINACA ir 4F-MDMB-BICA Sąjungoje nėra;

                     (9)

                     MDMB-4en-PINACA ir 4F-MDMB-BICA neturi pripažinto medicininės paskirties naudojimo žmonėms skirtuose arba veterinariniuose vaistuose nei Sąjungoje, nei, manytina, už jos ribų. Nėra požymių, kad šios medžiagos galėtų būti naudojamos kitiems tikslams, išskyrus tai, kad jos naudojamos kaip etaloninė analizės medžiaga ir atliekant mokslinius tyrimus;

                     (10)

                     rizikos vertinimo ataskaitoje teigiama, kad atlikus tolesnius mokslinius tyrimus būtų galima atsakyti į daug su MDMB-4en-PINACA ir 4F-MDMB-BICA susijusių klausimų, kylančių dėl trūkstamų duomenų apie riziką atskirų asmenų sveikatai, visuomenės sveikatai ir socialinę riziką. Iš turimos informacijos galima spręsti, kad MDMB-4en-PINACA ir 4F-MDMB-BICA vartojimas kelia žalą sveikatai dėl jų ūmaus toksiškumo ir dėl to, kad jos gali skatinti piktnaudžiavimą ar priklausomybę. Ši žala sveikatai laikoma pavojinga gyvybei. Konkrečios informacijos apie MDMB-4en-PINACA ir 4F-MDMB-BICA keliamą socialinę riziką nėra. Todėl yra pakankamas pagrindas MDMB-4en-PINACA ir 4F-MDMB-BICA įtraukti į termino „narkotikas“ apibrėžtį;

                     (11)

                     1961 m. Jungtinių Tautų bendrojoje narkotinių medžiagų konvencijoje su pakeitimais, padarytais 1972 m. protokolu, ir 1971 m. Jungtinių Tautų psichotropinių medžiagų konvencijoje MDMB-4en-PINACA ir 4F-MDMB-BICA nėra nurodytos kaip kontroliuojamos medžiagos. Šiuo metu pagal Jungtinių Tautų sistemą 4F-MDMB-BICA vertinimas nėra atliekamas, o medžiagą MDMB-4en-PINACA irgi rekomenduota įtraukti į sąrašus pagal Jungtinių Tautų sistemą. Tačiau yra pakankamai įrodymų, kad šią medžiagą reikia skubiai įtraukti į ES teisėje vartojamo termino „narkotikas“ apibrėžtį;

                     (12)

                     devynios valstybės narės kontroliuoja MDMB-4en-PINACA pagal nacionalinius narkotikų kontrolės teisės aktus, keturios valstybės narės ją kontroliuoja pagal naujas psichoaktyviąsias medžiagas reglamentuojančius teisės aktus, o viena valstybė narė ją kontroliuoja pagal kitus teisės aktus. Septynios valstybės narės kontroliuoja 4F-MDMB-BICA pagal nacionalinius narkotikų kontrolės teisės aktus, keturios valstybės narės ją kontroliuoja pagal naujas psichoaktyviąsias medžiagas reglamentuojančius teisės aktus, o viena valstybė narė ją kontroliuoja pagal kitus teisės aktus. Kadangi šios nacionalinės kontrolės priemonės jau taikomos, MDMB-4en-PINACA ir 4F-MDMB-BICA įtraukimas į termino „narkotikas“ apibrėžtį ir į nuostatų dėl nusikalstamų veikų ir sankcijų taikymo sritį, kaip apibrėžta Pamatiniame sprendime 2004/757/TVR, padėtų išvengti galimų sunkumų tarpvalstybinio teisėsaugos ir teisminio bendradarbiavimo srityse ir apsaugotų nuo rizikos, kurią galėtų kelti jų prieinamumas ir vartojimas;

                     (13)

                     naudojimosi įgaliojimais priimti deleguotąjį aktą sąlygos ir procedūra yra įvykdytos, todėl turėtų būti priimta deleguotoji direktyva, siekiant MDMB-4en-PINACA ir 4F-MDMB-BICA įtraukti į Pamatinio sprendimo 2004/757/TVR priedą ir dėl to toms medžiagoms taikyti Sąjungos baudžiamosios teisės nuostatas dėl neteisėtos prekybos narkotikais;

                     (14)

                     Airijai Pamatinis sprendimas 2004/757/TVR su pakeitimais, padarytais Europos Parlamento ir Tarybos direktyva (ES) 2017/2103 (5), yra privalomas, todėl ji dalyvauja priimant ir taikant šį sprendimą;

                     (15)

                     Danijai Pamatinis sprendimas 2004/757/TVR yra privalomas iki 2018 m. lapkričio 21 d., bet Direktyva (ES) 2017/2103 jai nėra privaloma. Todėl ji nedalyvauja priimant ir taikant šią direktyvą ir ji nėra jai privaloma ar taikoma;

                     (16)

                     pagal 2011 m. rugsėjo 28 d. bendrą valstybių narių ir Komisijos politinį pareiškimą dėl aiškinamųjų dokumentų (6) valstybės narės įsipareigojo pagrįstais atvejais prie pranešimų apie perkėlimo priemones pridėti vieną ar daugiau dokumentų, kuriuose paaiškinamos direktyvos sudedamųjų dalių ir nacionalinių perkėlimo priemonių atitinkamų dalių sąsajos;

                     (17)

                     todėl Pamatinis sprendimas 2004/757/TVR turėtų būti atitinkamai iš dalies pakeistas,

               PRIĖMĖ ŠIĄ DIREKTYVĄ:

            1 straipsnis
            Pamatinio sprendimo 2004/757/TVR pakeitimas
            Pamatinio sprendimo 2004/757/TVR priede įterpiami šie nauji 18 ir 19 punktai:

                        „18.

                        Metil 3,3-dimetil-2-{[1-(pent-4-en-1-il)-1H-indazol-3-karbonil]amino}butanoatas (MDMB-4en-PINACA) (*).

                        19.

                        Metil 2-{[1-(4-fluorbutil)-1H-indol-3-karbonil]amino}-3,3-dimetilbutanoatas (4F-MDMB-BICA) (*).

            2 straipsnis
            Perkėlimas į nacionalinę teisę

               1.   Valstybės narės užtikrina, kad įsigaliotų įstatymai ir kiti teisės aktai, būtini, kad šios direktyvos būtų laikomasi ne vėliau kaip nuo 2021 m. gruodžio 9 d. Jos nedelsdamos pateikia Komisijai tų teisės aktų nuostatų tekstą.
               Valstybės narės, priimdamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.

               2.   Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.

            3 straipsnis
            Įsigaliojimas
            Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.

            4 straipsnis
            Ši direktyva pagal Sutartis skirta valstybėms narėms.

            Priimta Briuselyje 2021 m. kovo 12 d.

                  Komisijos vardu

                  Pirmininkė

               Ursula VON DER LEYEN

            (1)  OL L 335, 2004 11 11, p. 8.

            (2)  2006 m. gruodžio 12 d. Europos Parlamento ir Tarybos reglamentas (EB) Nr. 1920/2006 dėl Europos narkotikų ir narkomanijos stebėsenos centro (OL L 376, 2006 12 27, p. 1).

            (3)  Be to, Jungtinė Karalystė pranešė apie 380 konfiskavimo atvejų, Norvegija – 1 atvejį, o Turkija – 663 atvejus.

            (4)  Be to, Jungtinė Karalystė pranešė apie 17 konfiskavimo atvejų.

            (5)  2017 m. lapkričio 15 d. Europos Parlamento ir Tarybos direktyva (ES) 2017/2103, kuria, siekiant į termino „narkotikas“ apibrėžtį įtraukti naujų psichoaktyviųjų medžiagų, iš dalies keičiamas Tarybos pamatinis sprendimas 2004/757/TVR ir kuria panaikinamas Tarybos sprendimas 2005/387/TVR (OL L 305, 2017 11 21, p. 12).

            (6)  OL C 369, 2011 12 17, p. 14.


title: Tarybos direktyva (ES) 2022/890 2022 m. birželio 3 d. kuria dėl neprivalomo atvirkštinio apmokestinimo mechanizmo, taikomo tam tikroms prekėms ir paslaugoms, kurias tiekiant ar teikiant gali būti sukčiaujama, ir kovos su sukčiavimu pridėtinės vertės mokesčiu Greitojo reagavimo mechanizmo taikymo laikotarpio pratęsimo iš dalies keičiama Direktyva 2006/112/EB

text:
2022 6 8

                  LT

                  Europos Sąjungos oficialusis leidinys

                  L 155/1

         TARYBOS DIREKTYVA (ES) 2022/890
         2022 m. birželio 3 d.
         kuria dėl neprivalomo atvirkštinio apmokestinimo mechanizmo, taikomo tam tikroms prekėms ir paslaugoms, kurias tiekiant ar teikiant gali būti sukčiaujama, ir kovos su sukčiavimu pridėtinės vertės mokesčiu Greitojo reagavimo mechanizmo taikymo laikotarpio pratęsimo iš dalies keičiama Direktyva 2006/112/EB
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 113 straipsnį,
         atsižvelgdama į Europos Komisijos pasiūlymą,
         teisėkūros procedūra priimamo akto projektą perdavus nacionaliniams parlamentams,
         atsižvelgdama į Europos Parlamento nuomonę (1),
         atsižvelgdama į Europos ekonomikos ir socialinių reikalų komiteto nuomonę (2),
         laikydamasi specialios teisėkūros procedūros,
         kadangi:

                     (1)

                     dėl sukčiavimo pridėtinės vertės mokesčiu (PVM) patiriama didelių biudžeto nuostolių ir daromas poveikis vidaus rinkos veikimui;

                     (2)

                     Tarybos direktyva 2006/112/EB (3) valstybėms narėms suteikta galimybė pasirinktinai taikyti atvirkštinio apmokestinimo mechanizmą (AAM) PVM mokėjimui už iš anksto nustatytas prekes ir paslaugas, kurias tiekiant (teikiant) gali būti sukčiaujama, visų pirma dingusio prekiautojo sukčiavimo Bendrijoje atvejais. Ta direktyva Greitojo reagavimo mechanizmo (GRM) specialia priemone (laikantis tam tikrų griežtų sąlygų) valstybėms narėms suteikiama spartesnė leidimo pradėti taikyti AAM suteikimo procedūra, kuria pasinaudojant galima tinkamiau ir veiksmingiau reaguoti į staigų ir stambaus masto sukčiavimą. Abiejų mechanizmų taikymo laikotarpis baigiasi 2022 m. birželio 30 d.;

                     (3)

                     Komisija priėmė du pasiūlymus dėl teisėkūros procedūra priimamų aktų dėl galutinės PVM sistemos įvedimo, kuria siekiama visapusiškai reaguoti į dingusio prekiautojo sukčiavimo Bendrijoje atvejus. Dėl tų pasiūlymų, kurie, kaip buvo iš pradžių numatyta turėjo įsigalioti 2022 m. liepos 1 d., vis dar deramasi Taryboje ir numatoma, kad iki tos dienos jie nebus priimti ir tą dieną neįsigalios;

                     (4)

                     Savo 2018 m. kovo 8 d. ataskaitoje dėl Direktyvos 2006/112/EB 199a ir 199b straipsnių įtakos kovai su sukčiavimu, Komisija nurodo, kad valstybės narės ir suinteresuotieji subjektai iš esmės mano, kad AAM yra veiksminga laikina kovos su sukčiavimu PVM priemonė. Be to, valstybės narės laikosi nuomonės, kad GRM yra naudinga atsargumo priemonė kovojant su išimtiniais sukčiavimo PVM atvejais. Nuo tada ES PVM sistemos AAM taikymo teisinės sąlygos ar praktiniai aspektai nepakito. Be to, nebuvo atlikti esminiai Direktyvos 2006/112/EB daliniai pakeitimai siekiant struktūriškiau spręsti kovos su dingusio prekiautojo sukčiavimu Bendrijoje problemą. Todėl galima pagrįstai manyti, kad ataskaitoje nustatyti faktai ir argumentai iš esmės vis dar aktualūs;

                     (5)

                     iš to, kas išdėstyta, matyti, kad AAM ir GRM – naudingos laikinos tikslinės priemonės. Joms nustojus galioti, valstybės narės netektų veiksmingų kovos su sukčiavimu priemonių. Todėl AAM ir GRM taikymo laikotarpį tikslinga pratęsti dar vienam ribotam laikotarpiui, kad Taryboje būtų galima vesti derybas dėl galutinės PVM sistemos ir kad tuo metu būtų galima toliau plėtoti kovai su mokesčių vengimu skirtas priemones ir rengti modernizuotas ataskaitų teikimo taisykles;

                     (6)

                     kadangi šios direktyvos tikslo, t. y. toliau taikyti veiksmingas kovos su sukčiavimu priemones, valstybės narės negali deramai pasiekti, o dėl veiksmų masto ir poveikio to tikslo būtų geriau siekti Sąjungos lygmeniu, laikydamasi Europos Sąjungos sutarties 5 straipsnyje nustatyto subsidiarumo principo Sąjunga gali patvirtinti priemones. Pagal tame straipsnyje nustatytą proporcingumo principą šia direktyva neviršijama to, kas būtina nurodytiems tikslams pasiekti;

                     (7)

                     todėl Direktyva 2006/112/EB turėtų būti atitinkamai iš dalies pakeista,

               PRIĖMĖ ŠIĄ DIREKTYVĄ:

            1 straipsnis
            Direktyva 2006/112/EB iš dalies keičiama taip:

                        1)

                        199a straipsnis iš dalies keičiamas taip:

                                    a)

                                    1 dalies įžanginė formuluotė pakeičiama taip:
                                    „Valstybės narės gali iki 2026 m. gruodžio 31 d. nustatyti, kad asmuo, kuriam tenka prievolė sumokėti PVM, yra apmokestinamasis asmuo, kuriam yra skirtas šis tiekimas ar teikimas:“;

                                    b)

                                    3, 4 ir 5 dalys išbraukiamos;

                        2)

                        199b straipsnio 6 dalis pakeičiama taip:

                           „6.   1 dalyje nustatyta speciali GRM priemonė taikoma iki 2026 m. gruodžio 31 d.“

            2 straipsnis
            Ši direktyva įsigalioja trečią dieną po jos paskelbimo Europos Sąjungos oficialiajame leidinyje.

            3 straipsnis
            Ši direktyva skirta valstybėms narėms.

            Priimta Liuksemburge 2022 m. birželio 3 d.

                  Tarybos vardu

                  Pirmininkas

               F. RIESTER

            (1)  2022 m. gegužės 3 d. nuomonė (dar nepaskelta Oficialiajame leidinyje).

            (2)  2022 m. kovo 23 d. nuomonė (dar nepaskelta Oficialiajame leidinyje).

            (3)  2006 m. lapkričio 28 d. Tarybos direktyva 2006/112/EB dėl pridėtinės vertės mokesčio bendros sistemos (OL L 347, 2006 12 11, p. 1).


title: Komisijos įgyvendinimo direktyva (ES) 2022/905 2022 m. birželio 9 d. kuria dėl tam tikrų žemės ūkio augalų rūšių veislių ir daržovių rūšių veislių tikrinimo protokolų iš dalies keičiamos direktyvos 2003/90/EB ir 2003/91/EB (Tekstas svarbus EEE)

text:
2022 6 10

                  LT

                  Europos Sąjungos oficialusis leidinys

                  L 157/1

         KOMISIJOS ĮGYVENDINIMO DIREKTYVA (ES) 2022/905
         2022 m. birželio 9 d.
         kuria dėl tam tikrų žemės ūkio augalų rūšių veislių ir daržovių rūšių veislių tikrinimo protokolų iš dalies keičiamos direktyvos 2003/90/EB ir 2003/91/EB
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2002 m. birželio 13 d. Tarybos direktyvą 2002/53/EB dėl bendrojo žemės ūkio augalų veislių katalogo (1), ypač į jos 7 straipsnio 2 dalies a ir b punktus,
         atsižvelgdama į 2002 m. birželio 13 d. Tarybos direktyvą 2002/55/EB dėl prekybos daržovių sėkla (2), ypač į jos 7 straipsnio 2 dalies a ir b punktus,
         kadangi:

                     (1)

                     Komisijos direktyvomis 2003/90/EB (3) ir 2003/91/EB (4) siekiama užtikrinti, kad valstybių narių į nacionalinius katalogus įtraukiamos žemės ūkio augalų rūšių ir daržovių rūšių veislės atitiktų Bendrijos augalų veislių tarnybos (toliau – BAVT) nustatytus protokolus. Visų pirma tomis direktyvomis siekiama užtikrinti, kad būtų laikomasi taisyklių dėl tam tikrų žemės ūkio augalų ir daržovių rūšių veislių būtinųjų tikrinamųjų savybių ir būtinųjų tikrinimo sąlygų. Dėl neįtrauktų į BAVT protokolus rūšių tomis direktyvomis siekiama užtikrinti, kad būtų laikomasi Tarptautinės naujų augalų veislių apsaugos sąjungos (TNAVAS) gairių;

                     (2)

                     BAVT nustatė papildomus protokolus ir atnaujino esamus protokolus, visų pirma susijusius su paprastąja šunažole, mėlynžiede liucerna, margąja liucerna, smulkiuoju motiejuku, pašariniu motiejuku, raudonuoju dobilu, pluoštinėmis kanapėmis, rugiais, kvietrugiais, mangoldu, savojiniu kopūstu, baltuoju gūžiniu kopūstu ir raudonuoju gūžiniu kopūstu, paprastąja trūkažole, tikruoju arbūzu, sėjamuoju melionu, paprastaisiais pankoliais, sėjamosiomis salotomis, valgomuoju pomidoru, daržiniu špinatu ir pomidoro poskiepiais. Šie pokyčiai turėtų atsispindėti Sąjungos teisėje;

                     (3)

                     todėl direktyvos 2003/90/EB ir 2003/91/EB turėtų būti atitinkamai iš dalies pakeistos;

                     (4)

                     valstybės narės naująsias taisykles turi taikyti nuo 2023 m. sausio 1 d. Vis dėlto, dėl tam tikrų veislių, kurios nebuvo patvirtintos įtraukti į Bendrąjį žemės ūkio augalų ar daržovių rūšių veislių katalogą, oficialus tikrinimas, kuris dar nėra užbaigtas, pradėtas iki 2023 m. sausio 1 d. pagal Direktyvą 2003/90/EB arba Direktyvą 2003/91/EB be šia direktyva padarytų pakeitimų. Siekiant nesutrikdyti šių tikrinimų, tikslinga, kad jiems būtų taikomos tos ankstesnės taisyklės;

                     (5)

                     šioje direktyvoje nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

               PRIĖMĖ ŠIĄ DIREKTYVĄ:

            1 straipsnis
            Direktyvos 2003/90/EB pakeitimai
            Direktyvos 2003/90/EB I ir II priedai pakeičiami šios direktyvos priedo A dalies tekstu.

            2 straipsnis
            Direktyvos 2003/91/EB pakeitimai
            Direktyvos 2003/91/EB priedai pakeičiami šios direktyvos priedo B dalies tekstu.

            3 straipsnis
            Perkėlimas į nacionalinę teisę

               1.   Valstybės narės ne vėliau kaip 2022 m. gruodžio 31 d. priima ir paskelbia įstatymus ir kitus teisės aktus, būtinus, kad būtų laikomasi šios direktyvos. Jos nedelsdamos pateikia Komisijai tų teisės aktų nuostatų tekstą. Tas nuostatas jos taiko nuo 2023 m. sausio 1 d.
               Valstybės narės, priimdamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.

               2.   Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.

            4 straipsnis
            Pereinamojo laikotarpio priemonės
            Oficialiems veislių tikrinimams, kurie pradėti iki 2023 m. sausio 1 d., tačiau dar nėra užbaigti, taikomos direktyvos 2003/90/EB ir 2003/91/EB be šia direktyva padarytų pakeitimų.

            5 straipsnis
            Įsigaliojimas
            Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.

            6 straipsnis
            Adresatai
            Ši direktyva skirta valstybėms narėms.

            Priimta Briuselyje 2022 m. birželio 9 d.

                  Komisijos vardu

                  Pirmininkė

               Ursula VON DER LEYEN

            (1)  OL L 193, 2002 7 20, p. 1.

            (2)  OL L 193, 2002 7 20, p. 33.

            (3)  2003 m. spalio 6 d. Komisijos direktyva 2003/90/EB, nustatanti Tarybos direktyvos 2002/53/EB 7 straipsnio dėl būtiniausiai tikrintinų tam tikrų žemės ūkio augalų veislių požymių ir minimalių tikrinimo reikalavimų įgyvendinimo priemones (OL L 254, 2003 10 8, p. 7).

            (4)  2003 m. spalio 6 d. Komisijos direktyva 2003/91/EB, nustatanti Tarybos direktyvos 2002/55/EB 7 straipsnio įgyvendinimo priemones, susijusias su minimaliomis tikrinimo charakteristikomis ir minimaliomis daržovių rūšių tam tikrų veislių tikrinimo sąlygomis (OL L 254, 2003 10 8, p. 11).

            PRIEDAS

               A dalis

                     „I PRIEDAS

                        1 straipsnio 2 dalies a punkte nurodytų rūšių, turinčių atitikti BAVT techninius protokolus
                         (*1)
                        , sąrašas

                                    Mokslinis pavadinimas

                                    Bendrinis pavadinimas

                                    BAVT protokolas

                                    Dactylis glomerata L.

                                 Paprastoji šunažolė

                                 2021 3 25, TP 31/1

                                    Festuca arundinacea Schreb.

                                 Nendrinis eraičinas

                                 2015 10 1, TP 39/1

                                    Festuca filiformis Pourr.

                                 Siūlinis eraičinas

                                 2011 6 23, TP 67/1

                                    Festuca ovina L.

                                 Avinis eraičinas

                                 2011 6 23, TP 67/1

                                    Festuca pratensis Huds.

                                 Tikrasis eraičinas

                                 2015 10 1, TP 39/1

                                    Festuca rubra L.

                                 Raudonasis eraičinas

                                 2011 6 23, TP 67/1

                                    Festuca trachyphylla (Hack.) Hack.

                                 Šiurkštusis eraičinas

                                 2011 6 23, TP 67/1

                                    Lolium multiflorum Lam.

                                 Gausiažiedė svidrė

                                 2019 3 19, TP 4/2

                                    Lolium perenne L.

                                 Daugiametė svidrė

                                 2019 3 19, TP 4/2

                                    Lolium x hybridum Hausskn.

                                 Bušo svidrė

                                 2019 3 19, TP 4/2

                                    Medicago sativa L.

                                 Mėlynžiedė liucerna

                                 2021 12 22, TP 6/1

                                    Medicago x varia T. Martyn

                                 Margoji liucerna

                                 2021 12 22, TP 6/1

                                    Phleum nodosum L.

                                 Smulkusis motiejukas

                                 2021 12 22, TP 34/1

                                    Phleum pratense L.

                                 Pašarinis motiejukas

                                 2021 12 22, TP 34/1

                                    Pisum sativum L. (partim)

                                 Sėjamasis žirnis

                                 2020 3 16, TP 7/2 red. 3 ištaisyta

                                    Poa pratensis L.

                                 Pievinė miglė

                                 2017 3 15, TP 33/1

                                    Trifolium pratense L.

                                 Raudonasis dobilas

                                 2021 12 22, TP 5/1

                                    Vicia faba L.

                                 Paprastoji pupa

                                 2019 3 19, TP 8/1

                                    Vicia sativa L.

                                 Sėjamasis vikis

                                 2016 4 19, TP 32/1

                                    Brassica napus L. var. napobrassica (L.) Rchb.

                                 Griežtis

                                 2015 3 11, TP 89/1

                                    Raphanus sativus L. var. oleiformis Pers.

                                 Aliejinis ridikas

                                 2017 3 15, TP 178/1

                                    Brassica napus L. (partim)

                                 Paprastasis griežtis

                                 2020 4 21, TP 36/3

                                    Cannabis sativa L.

                                 Pluoštinės kanapės

                                 2022 2 1, TP 276/2

                                    Glycine max (L.) Merr.

                                 Gauruotoji soja

                                 2017 3 15, TP 80/1

                                    Gossypium spp.

                                 Vilnamedžiai

                                 2020 12 11, TP 88/2

                                    Helianthus annuus L.

                                 Saulėgrąžos

                                 2002 10 31, TP 81/1

                                    Linum usitatissimum L.

                                 Sėjamasis linas

                                 2014 3 19, TP 57/2

                                    Sinapis alba L.

                                 Baltoji garstyčia

                                 2017 3 15, TP 179/1

                                    Avena nuda L.

                                 Plikoji aviža

                                 2020 3 6, TP 20/3

                                    Avena sativa L. (įskaitant A. byzantina K. Koch)

                                 Sėjamoji aviža

                                 2020 3 6, TP 20/3

                                    Hordeum vulgare L.

                                 Miežiai

                                 2019 3 19, TP 19/5

                                    Oryza sativa L.

                                 Ryžiai

                                 2015 10 1, TP 16/3

                                    Secale cereale L.

                                 Rugiai

                                 2022 4 27, TP 58/1 red.

                                    Sorghum bicolor (L.) Moench subsp. bicolor

                                 Sorgas

                                 2019 3 19, TP 122/1

                                    Sorghum bicolor (L.) Moench subsp. drummondii (Steud.) de Wet ex Davidse

                                 Sudaninis sorgas

                                 2019 3 19, TP 122/1

                                    Sorghum bicolor (L.) Moench subsp. bicolor x Sorghum bicolor (L.) Moench subsp. drummondii (Steud.) de Wet ex Davidse

                                 Hibridai, gauti sukryžminus Sorghum bicolor subsp. bicolor ir Sorghum bicolor subsp. drummondii

                                 2019 3 19, TP 122/1

                                    xTriticosecale Wittm. ex A. Camus

                                 Hibridai, gauti sukryžminus Triticum genties rūšis ir Secale genties rūšis

                                 2022 4 27, TP 121/3

                                    Triticum aestivum L. subsp. aestivum

                                 Kvietys

                                 2019 3 19, TP 3/5

                                    Triticum turgidum L. subsp. durum (Desf.) van Slageren

                                 Kietasis kvietys

                                 2014 3 19, TP 120/3

                                    Zea mays L. (partim)

                                 Kukurūzai

                                 2010 3 11, TP 2/3

                                    Solanum tuberosum L.

                                 Valgomosios bulvės

                                 2017 3 15, TP 23/3

                     II PRIEDAS

                        1 straipsnio 2 dalies b punkte nurodytų rūšių, turinčių atitikti TNAVAS bandymų atlikimo gaires
                         (*2)
                        , sąrašas

                                    Mokslinis pavadinimas

                                    Bendrinis pavadinimas

                                    TNAVAS gairės

                                    Beta vulgaris L.

                                 Paprastasis runkelis

                                 1994 11 4, TG/150/3

                                    Agrostis canina L.

                                 Šuninė smilga

                                 1990 10 12, TG/30/6

                                    Agrostis gigantea Roth

                                 Didžioji smilga

                                 1990 10 12, TG/30/6

                                    Agrostis stolonifera L.

                                 Baltoji smilga

                                 1990 10 12, TG/30/6

                                    Agrostis capillaris L.

                                 Paprastoji smilga

                                 1990 10 12, TG/30/6

                                    Bromus catharticus Vahl

                                 Paprastoji ragažolė

                                 2001 4 4, TG/180/3

                                    Bromus sitchensis Trin.

                                 Sitkinė dirsė

                                 2001 4 4, TG/180/3

                                    xFestulolium Asch. et Graebn.

                                 Hibridai, gauti sukryžminus Festuca genties rūšis ir Lolium genties rūšis

                                 2008 4 9, TG/243/1

                                    Lotus corniculatus L.

                                 Paprastasis garždenis

                                 2008 4 9, TG/193/1

                                    Lupinus albus L.

                                 Baltažiedis lubinas

                                 2004 3 31, TG/66/4

                                    Lupinus angustifolius L.

                                 Siauralapis lubinas

                                 2004 3 31, TG/66/4

                                    Lupinus luteus L.

                                 Geltonasis lubinas

                                 2004 3 31, TG/66/4

                                    Medicago doliata Carmign.

                                 Dygioji liucerna

                                 2006 4 5, TG/228/1

                                    Medicago italica (Mill.) Fiori

                                 Italinė liucerna

                                 2006 4 5, TG/228/1

                                    Medicago littoralis Rohde ex Loisel.

                                 Pajūrinė liucerna

                                 2006 4 5, TG/228/1

                                    Medicago lupulina L.

                                 Apyninė liucerna

                                 2006 4 5, TG/228/1

                                    Medicago murex Willd.

                                 Ežinė liucerna

                                 2006 4 5, TG/228/1

                                    Medicago polymorpha L.

                                 Šiurkščioji liucerna

                                 2006 4 5, TG/228/1

                                    Medicago rugosa Desr.

                                 Raukšlėtoji liucerna

                                 2006 4 5, TG/228/1

                                    Medicago scutellata (L.) Mill.

                                 Sraiginė liucerna

                                 2006 4 5, TG/228/1

                                    Medicago truncatula Gaertn.

                                 Margalapė liucerna

                                 2006 4 5, TG/228/1

                                    Trifolium repens L.

                                 Baltasis dobilas

                                 2003 4 9, TG/38/7

                                    Trifolium subterraneum L.

                                 Gulsčiastiebis dobilas

                                 2001 4 4, TG/170/3

                                    Phacelia tanacetifolia Benth.

                                 Bitinė facelija

                                 2017 4 5, TG/319/1

                                    Arachis hypogaea L.

                                 Valgomasis arachis

                                 2014 4 9, TG/93/4

                                    Brassica juncea (L.) Czern

                                 Sereptinis bastutis

                                 2020 12 17, TG/335/1

                                    Brassica rapa L. var. silvestris (Lam.) Briggs

                                 Dirvinis bastutis

                                 2002 4 17, TG/185/3

                                    Carthamus tinctorius L.

                                 Dažinis dygminas

                                 1990 10 12, TG/134/3

                                    Papaver somniferum L.

                                 Daržinė aguona

                                 2014 4 9, TG/166/4

               “

               B DALIS

                     „I PRIEDAS

                        1 straipsnio 2 dalies a punkte nurodytų rūšių, turinčių atitikti BAVT techninius protokolus
                         (*3)
                        , sąrašas

                                    Mokslinis pavadinimas

                                    Bendrinis pavadinimas

                                    BAVT protokolas

                                    Allium cepa L. (Cepa grupė)

                                 Valgomasis svogūnas

                                 2009 4 1, TP 46/2

                                    Allium cepa L. (Aggregatum grup)

                                 Valgomojo svogūno smulkusis variatetas

                                 2009 4 1, TP 46/2

                                    Allium fistulosum L.

                                 Tuščialaiškis česnakas

                                 2010 3 11, TP 161/1

                                    Allium porrum L.

                                 Daržinis poras

                                 2009 4 1, TP 85/2

                                    Allium sativum L.

                                 Česnakas

                                 2004 3 25, TP 162/1 ištaisyta

                                    Allium schoenoprasum L.

                                 Laiškinis česnakas

                                 2015 3 11, TP 198/2

                                    Apium graveolens L.

                                 Salieras

                                 2008 3 13, TP 82/1

                                    Apium graveolens L.

                                 Gumbinis salieras

                                 2008 3 13, TP 74/1

                                    Asparagus officinalis L.

                                 Smidras

                                 2011 2 16, TP 130/2

                                    Beta vulgaris L.

                                 Paprastasis runkelis, įskaitant Cheltenham rūšį

                                 2009 4 1, TP 60/1

                                    Beta vulgaris L.

                                 Mangoldas

                                 2021 4 14, TP 106/2

                                    Brassica oleracea L.

                                 Garbiniuotasis kopūstas

                                 2011 2 16, TP 90/1

                                    Brassica oleracea L.

                                 Žiedinis kopūstas

                                 2018 3 21, TP 45/2 red. 2

                                    Brassica oleracea L.

                                 Brokolinis kopūstas

                                 2020 4 21, TP 151/2 red. 2

                                    Brassica oleracea L.

                                 Briuselinis kopūstas

                                 2017 3 15, TP 54/2 red.

                                    Brassica oleracea L.

                                 Kaliaropė

                                 2017 3 15, TP 65/1 red.

                                    Brassica oleracea L.

                                 Savojinis kopūstas, baltasis gūžinis kopūstas ir raudonasis gūžinis kopūstas

                                 2021 3 25, TP 48/3 red. 2

                                    Brassica rapa L.

                                 Kininis kopūstas

                                 2008 3 13, TP 105/1

                                    Capsicum annuum L.

                                 Vienmetė paprika

                                 2020 4 21, TP 76/2 red. 2 ištaisyta

                                    Cichorium endivia L.

                                 Salotinė garbanotoji trūkažolė ir salotinė plačialapė trūkažolė

                                 2014 3 19, TP 118/3

                                    Cichorium intybus L.

                                 Paprastoji trūkažolė

                                 2005 12 1, TP 172/2

                                    Cichorium intybus L.

                                 Paprastoji trūkažolė

                                 2021 4 14, TP 154/1 red. 2 ištaisyta

                                    Cichorium intybus L.

                                 Salotinė trūkažolė

                                 2018 3 21, TP 173/2

                                    Citrullus lanatus (Thunb.) Matsum. et Nakai

                                 Tikrasis arbūzas

                                 2021 4 14, TP 142/2 red.

                                    Cucumis melo L.

                                 Sėjamasis melionas

                                 2021 3 25, TP 104/2 red. 2

                                    Cucumis sativus L.

                                 Paprastasis agurkas

                                 2019 3 19, TP 61/2 red. 2

                                    Cucurbita maxima Duchesne

                                 Didysis moliūgas

                                 2015 3 11, TP 155/1

                                    Cucurbita pepo L.

                                 Paprastasis agurotis

                                 2014 3 19, TP 119/1 red.

                                    Cynara cardunculus L.

                                 Dygusis artišokas

                                 2020 3 6, TP 184/2 red.

                                    Daucus carota L.

                                 Paprastoji morka ir pašarinė morka

                                 2008 3 13, TP 49/3

                                    Foeniculum vulgare Mill.

                                 Paprastasis pankolis

                                 2021 4 14, TP 183/2

                                    Lactuca sativa L.

                                 Sėjamoji salota

                                 2022 4 27, TP 13/6 red. 3

                                    Solanum lycopersicum L.

                                 Valgomasis pomidoras

                                 2021 4 14, TP 44/4 red. 5

                                    Petroselinum crispum (Mill.) Nyman ex A. W. Hill

                                 Petražolė

                                 2007 3 21, TP 136/1 ištaisyta

                                    Phaseolus coccineus L.

                                 Raudonžiedė pupelė

                                 2007 3 21, TP 9/1

                                    Phaseolus vulgaris L.

                                 Žemaūgė daržinė pupelė ir vijoklinė daržinė pupelė

                                 2013 2 27, TP 12/4

                                    Pisum sativum L. (partim)

                                 Raukšlėtasis žirnis, gliaudomasis žirnis ir cukrinis žirnis

                                 2020 3 16, TP 7/2 red. 3 ištaisyta

                                    Raphanus sativus L.

                                 Valgomasis ridikas

                                 2015 3 11, TP 64/2 red. ištaisyta

                                    Rheum rhabarbarum L

                                 Daržovinis rabarbaras

                                 2016 4 19, TP 62/1

                                    Scorzonera hispanica L.

                                 Valgomoji gelteklė

                                 2015 3 11, TP 116/1

                                    Solanum melongena L.

                                 Paprastasis baklažanas

                                 2008 3 13, TP 117/1

                                    Spinacia oleracea L.

                                 Daržinis špinatas

                                 2022 4 27, TP 55/5 red. 4

                                    Valerianella locusta (L.) Laterr.

                                 Salotinė sultenė

                                 2007 3 21, TP 75/2

                                    Vicia faba L. (partim)

                                 Paprastoji pupa

                                 2004 3 25, TP 206/1

                                    Zea mays L. (partim)

                                 Paprastasis kukurūzas

                                 2010 3 11, TP 2/3

                                    Solanum habrochaites S. Knapp & D.M. Spooner; Solanum lycopersicum L. x Solanum habrochaites S. Knapp & D.M. Spooner; Solanum lycopersicum L. x Solanum peruvianum (L.) Mill.; Solanum lycopersicum L. x Solanum cheesmaniae (L. Ridley) Fosberg; Solanum pimpinellifolium L. x Solanum habrochaites S. Knapp & D.M. Spooner

                                 Pomidoro poskiepiai

                                 2021 4 14, TP 294/1 red. 5

                                    Cucurbita maxima Duchesne x Cucurbita moschata Duchesne

                                    Cucurbita maxima Duchesne x Cucurbita moschata Duchesne tarprūšiniai hibridai, skirti naudoti kaip poskiepiai

                                 2017 3 15, TP 311/1

                     II PRIEDAS

                        1 straipsnio 2 dalies b punkte nurodytų rūšių, turinčių atitikti TNAVAS bandymų atlikimo gaires
                         (*4), sąrašas

                                    Mokslinis pavadinimas

                                    Bendrinis pavadinimas

                                    TNAVAS gairės

                                    Brassica rapa L.

                                 Paprastoji ropė

                                 2001 4 4, TG/37/10

               “

               (*1)  Šių protokolų tekstus galima rasti BAVT svetainėje (www.cpvo.europa.eu).

               (*2)  Šių gairių tekstą galima rasti TNAVAS svetainėje (www.upov.int).

               (*3)  Šių protokolų tekstus galima rasti BAVT svetainėje (www.cpvo.europa.eu).

               (*4)  Šių gairių tekstą galima rasti TNAVAS svetainėje (www.upov.int).